《自岐岭放舟至青溪》
清代·周仪炜

万山回一川，旋转入空曲。轻舟历苍翠，百折到深绿。

泠泠云际风，淅淅石间瀑。群峰得花意，众鸟袭珍服。

炫奇斯怵心，过险不瞬目。何如山阿人，诛茅自成屋。

作者简介：（1777—1846）江苏阳湖人，字伯恬。嘉庆九年举人。官凤翔知县。为官廉洁。文宗六朝，诗学汉魏三唐。与同里陆继辂、李兆洛齐名。有《芙椒山馆诗集》。